Тыркум трагъазэ
КъэкIуэжри, махуэ зытIущ нэхъ дэмыкIыу, «Спартак-Налшыкым» и футболистхэм Тыркум трагъэзащ. Аращ щекIуэкIынур етIуанэ, кIэух, зыгъэсэгъуэр.
«Спартак-Налшыкым» и тренерхэм иджы Тыркум здашащ футболист 26-рэ. Ахэр гъатхэпэм и 5 пщIондэ абы щыIэнущ икIи мыгувэу щIэзыдзэж Урысей Федерацэм футболымкIэ и япэ дивизионым щекIуэкI зэхьэзэхуэм зыхуагъэхьэзырынущ.
Ди щIалэхэм зэныбжьэгъугъэ зэIущIэ Къэзахъстаным и «Астана» командэм вэсэмахуэ драгъэкIуэкIащ. Джэгум и пэщIэдзэм Панюков Андрей щхьэкIэ дигъэкIа топ закъуэм «Спартак-Налшыкым» текIуэныгъэр 1:0-у къыхуихьащ. АдэкIи налшыкдэсхэм я тепщэныгъэкIэ зэIущIэр екIуэкIащ. Пэжщ, ди гъуащхьэтет Цыган Николаи лэжьыгъэншэ хъуакъым — абы мызэ-мытIэу ди командэр къригъэлащ.
Къэзахъстаным и вице-чемпионым текIуахэм яхэтащ Цыган, Абазэр (Мэкъуауэр), Сусловыр, Костиныр (Джудович), Джикие, Киреевыр (Рухаиа), Щэуейр (Галиныр), Рябокобыленкэ (Чуперкэ), Султоновыр (Чхапелие), Бажэр (Сирадзе), Панюковыр (Болэр).
«Спартак-Налшыкым» иджыри зы зэныбжьэгъугъэ зэIущIэ Тыркум щригъэкIуэкIыну и мурадщ.
Жыласэ Заурбэч.
